**Likumprojekta “Grozījumi Administratīvās atbildības likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums**  |
| Mērķis, risinājums un projekta spēkā stāšanās laiks  | Likumprojekts “Grozījumi Administratīvās atbildības likumā” (turpmāk – likumprojekts) ir izstrādāts, lai pēc būtības izslēgtu nepieciešamību ik reiz, kad pie administratīvās atbildības saucamā persona varētu nepiekrist pārbaudes alkohola koncentrācijas noteikšanai personas izelpas gaisā, izmantojot amatpersonas, kura veic administratīvā pārkāpuma procesu, rīcībā esošo portatīvo mēraparātu, veikšanai vai tās rezultātiem, obligāti nogādāt viņu ārstniecības iestādē medicīniskās pārbaudes veikšanai. Likumprojekta regulējums stāsies spēkā vienlaikus ar Administratīvās atbildības likumu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Iekšlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saeimā 2020.gada 3.aprīlī tika pieņemts likums “Grozījumi Latvijas Administratīvo pārkāpumu kodeksā” (stājās spēkā 2020.gada 5.aprīlī), izdarot grozījumus Latvijas Administratīvo pārkāpumu kodeksa 149.15panta astotajā daļā un izslēdzot no tās vārdu “medicīniskās”. Proti, līdz minēto grozījumu izdarīšanai Latvijas Administratīvo pārkāpumu kodeksa 149.15panta astotā daļa paredzēja administratīvo atbildību par atteikšanos no medicīniskās pārbaudes alkohola koncentrācijas noteikšanai. Tātad, lai transportlīdzekļa vadītāju varētu saukt pie administratīvās atbildības par minētā pārkāpuma izdarīšanu, bija nepieciešams fiksēt tā atteikšanos tieši no medicīniskās pārbaudes. Tāpēc faktiski visos gadījumos, kad transportlīdzekļa vadītājam pārbaudi alkohola koncentrācijas noteikšanai izelpotajā gaisā, izmantojot šim nolūkam paredzētu portatīvo mēraparātu, nebija iespējams veikt vai gadījumos, kad transportlīdzekļa vadītājs nepiekrita šādas pārbaudes veikšanai vai tās rezultātiem, transportlīdzekļa vadītāju pēc iespējas ātrāk bija jānogādā tuvākajā Ministru kabineta 2018.gada 27.novembra noteikumu Nr.719 „Kārtība, kādā nosaka alkohola koncentrāciju asinīs un izelpotajā gaisā un konstatē narkotisko vai citu apreibinošo vielu ietekmi” [1.](https://likumi.lv/ta/id/303332#piel1)pielikumā minētajā ārstniecības iestādē medicīniskās pārbaudes veikšanai. Šobrīd Latvijas Administratīvo pārkāpumu kodeksa 149.15panta astoto daļu atbilstoši tajā izdarītajiem grozījumiem var piemērot gan tajā gadījumā, kad transportlīdzekļa vadītājs atsakās no Valsts policijas darbinieka veiktās pārbaudes alkohola koncentrācijas noteikšanai izelpotajā gaisā ar tā rīcībā esošo portatīvo mēraparātu, gan tajā gadījumā, kad transportlīdzekļa vadītājs atsakās no ārstniecības iestādes veiktās medicīniskās pārbaudes alkohola koncentrācijas noteikšanai. Vienlaikus atbilstoši Latvijas Administratīvo pārkāpumu kodeksa 149.15panta astotajā daļā izdarītajiem grozījumiem tika izdarīti grozījumi ārējos normatīvajos aktos, kas regulē arī kārtību, kādā veicama alkohola koncentrācijas pārbaude transportlīdzekļu vadītājiem. Proti, 2020.gada 21.aprīlī Ministru kabinets atbalstīja grozījumu izdarīšanu Ministru kabineta 2018.gada 27.novembra noteikumos Nr.719 „Kārtība, kādā nosaka alkohola koncentrāciju asinīs un izelpotajā gaisā un konstatē narkotisko vai citu apreibinošo vielu ietekmi” (turpmāk – Ministru kabineta noteikumi Nr.719), kas stājās spēkā 2020.gada 23.aprīlī, tādējādi samazinot to gadījumu skaitu, kad transportlīdzekļa vadītājs būtu obligāti nogādājams ārstniecības iestādē, lai tajā veiktu transportlīdzekļa vadītāja medicīnisko pārbaudi alkohola koncentrācijas noteikšanai. Minētie grozījumi ārējos normatīvajos aktos tika izstrādāti, lai būtiski atslogotu Valsts policijas amatpersonu un ārstniecības personu resursus, jo īpaši ņemot vērā to, ka alkohola koncentrāciju precīzi var noteikt ar tehniskajiem līdzekļiem, proti, verificētām portatīvām mērierīcēm, un atteikšanās no medicīniskajām pārbaudēm alkohola koncentrācijas noteikšanai ārstniecības iestādēs pierādīšanas pienākuma izpildi neietekmē. Tādējādi veikt obligātās medicīniskās pārbaudes, kad transportlīdzekļa vadītājs nepiekrīt veikt alkohola koncentrācijas pārbaudi tā izelpas gaisā vai nepiekrīt minētās pārbaudes rezultātiem, nav nepieciešams.Līdz ar to šobrīd spēkā esošajos ārējos normatīvajos aktos attiecībā uz transportlīdzekļu vadītajiem ir noteikts tikai viens gadījums, kad tie būtu obligāti nogādājami ārstniecības iestādē medicīniskās pārbaudes veikšanai, tas ir gadījumā, kad pārbaudi alkohola koncentrācijas noteikšanai izelpotajā gaisā, izmantojot Valsts policijas darbinieka rīcībā esošo portatīvo mēraparātu, nav iespējams veikt, piemēram, transportlīdzekļa vadītāja faktiskā veselības stāvokļa dēļ.2020.gada 1.jūlijā spēkā stāsies Administratīvās atbildības likums, kura 113.pantā ir ietverts regulējums attiecībā uz apreibinošo vielu lietošanas pārbaudi. Proti, Administratīvās atbildības likuma 113.panta otrā daļa nosaka: “*Ja ir pamatotas aizdomas, ka persona ir alkohola ietekmē vai reibumā, bet izelpas gaisa pārbaudi nav iespējams veikt vai persona nepiekrīt pārbaudes veikšanai vai veiktās pārbaudes rezultātiem, amatpersona nogādā personu ārstniecības iestādē medicīniskās pārbaudes veikšanai*”. Minētā tiesību norma būs piemērojama arī attiecībā uz transportlīdzekļu vadītājiem, kas faktiski nozīmē, ka ar to tiks atgriezta iepriekšējā kārtība, kāda bija spēkā līdz grozījumu izdarīšanai Latvijas Administratīvo pārkāpumu kodeksa 149.15panta astotajā daļā un Ministru kabineta noteikumos Nr.719. Tāpēc, lai saglabātu šobrīd noteikto kārtību un novērstu tiesiskā regulējuma nenoteiktību, ir izstrādāts attiecīgais likumprojekts.Izstrādātais likumprojekts pēc būtības paredz piešķirt amatpersonām, kuras veic administratīvā pārkāpuma procesu, pilnīgu rīcības brīvību izvēlēties konkrētu pārbaudes veidu, kādā tiek veikta alkohola lietošanas pārbaude, proti, veicot personas izelpas gaisa pārbaudi ar šim nolūkam paredzētu mēraparātu, vai arī nogādāt personu ārstniecības iestādē medicīniskās pārbaudes veikšanai. Norādām, ka alkohola koncentrāciju personas izelpas gaisā precīzi var noteikt ar attiecīgiem tehniskajiem līdzekļiem, proti, portatīvajiem mēraparātiem. Savukārt, ievērojot normatīvajos aktos attiecībā uz mēraparātiem noteiktās prasības, mēraparāta uzrādītā alkohola koncentrācija izelpas gaisā ir pielīdzināma alkohola koncentrācijai asinīs. Līdz ar to amatpersonas, kura veic administratīvā pārkāpuma procesu, izvēlētais alkohola lietošanas pārbaudes veids nekādi neietekmē Administratīvās atbildības likuma 89.panta pirmajā daļā amatpersonai noteikto administratīvā pārkāpuma pierādīšanas pienākuma izpildi. Savukārt pierādījumu iegūšanas un nostiprināšanas procesā amatpersonai ir jāievēro visas ārējos normatīvajos aktos noteiktās prasības.Vēršam uzmanību, ka šobrīd atbilstoši Ministru kabineta 2007.gada 9.janvāra noteikumiem Nr.40 “Noteikumi par valsts metroloģiskajai kontrolei pakļauto mērīšanas līdzekļu sarakstu” visiem alkohola koncentrācijas noteikšanai personas izelpas gaisā paredzētajiem mēraparātiem ir veicama regulāra metroloģiskā kontrole jeb verificēšana, kuras mērķis ir konstatēt un apstiprināt, ka valsts metroloģiskajai kontrolei pakļautie mērīšanas līdzekļi atbilst noteiktajām prasībām. Bet konkrētas prasības, kādām jāatbilst šiem mēraparātiem, ir noteiktas Ministru kabineta 2005.gada 20.decembra noteikumos Nr.977 “Prasības mēraparātiem, ar kuriem nosaka alkohola koncentrāciju personas izelpotajā gaisā”. Līdz ar to secināms, ka ārējos normatīvajos aktos ietvertā regulējuma par mēraparātu atbilstību mērķis ir nodrošināt tādu pārbaudes alkohola koncentrācijas noteikšanai personas izelpas gaisā ietvaros veikto mērījumu precizitāti, kas izslēdz jebkādu pamatu apšaubīt minētās pārbaudes rezultātu.Arī likumprojektā ietvertā Administratīvās atbildības likuma 113.panta pirmā daļa paredz, ka personas izelpas gaisu amatpersona ir tiesīga pārbaudīt tikai ar speciālu šim nolūkam paredzētu mēraparātu. Bet likumprojektā ietvertajā Administratīvās atbildības likuma 113.panta trešajā daļā ir saglabāts deleģējums Ministru kabinetam noteikt konkrētas prasības, kurām ir jāatbilst mēraparātam, ar kuru pārbauda personas izelpas gaisu. Šāds tiesiskais regulējums nodrošina to, ka arī amatpersonu rīcībā esošo portatīvo mēraparātu alkohola koncentrācijas noteikšanai personas izelpas gaisā uzrādītie rezultāti ir uzskatāmi par noteiktā kārtībā iegūtiem pierādījumiem un līdz ar to ir izmantojami administratīvā pārkāpuma procesā. Savukārt, ja tomēr pie administratīvās atbildības saucamā persona nepiekritīs šādiem portatīvā mēraparāta uzrādītajiem rezultātiem, tā savas tiesiskās intereses varēs aizstāvēt Administratīvās atbildības likumā noteiktajā kārtībā.Līdz ar to pēc būtības likumprojektā ietvertie grozījumi Administratīvās atbildības likuma 113.pantā paredz izslēgt visus šā panta otrajā daļā konkrēti noteiktos gadījumus, kad persona obligāti ir nogādājama ārstniecības iestādē medicīniskās pārbaudes veikšanai. Vienlaikus likumprojektā ir ietverti arī attiecīgi grozījumi citās Administratīvās atbildības likuma 113.panta daļās, kā arī Administratīvās atbildības likuma 72.panta pirmajā daļā, kas nepieciešami, lai kopumā sakārtotu Administratīvās atbildības likumā ietverto regulējumu attiecībā uz apreibinošo vielu lietošanas pārbaudēm. Šāds tiesiskais regulējums pilnībā nodrošinās soda neizbēgamības principa ievērošanu arī pēc 2020.gada 1.jūlija.  |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta regulējums skars tās personas, par kurām būs pietiekams pamats domāt, ka tās atrodas alkohola, narkotisko vai citu apreibinošo vielu ietekmē vai reibumā. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta regulējums personu pienākumus un to veicamās darbības nemaina.Turpretī ārstniecības iestāžu administratīvais slogs tiks ievērojami mazināts. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
|  **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Atbilstoši likumprojektā ietvertajam Administratīvās atbildības likuma 113.panta ceturtās daļas regulējumam, kas paredz deleģējumu Ministru kabinetam noteikt kārtību, kādā konstatējama alkohola, narkotisko vai citu apreibinošo vielu ietekme vai reibums, tiks izstrādāts attiecīgs Ministru kabineta noteikumu projekts. |
| 2. | Atbildīgā institūcija | Veselības ministrija. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
|  **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par likumprojektā ietvertā tiesiskā regulējuma būtību sabiedrība tiks informēta, sniedzot attiecīgu informāciju vispārējā kārtībā. |
| 2. | Sabiedrības līdzdalība projekta izstrādē | Ņemot vērā likumprojekta virzības steidzamību, sabiedrības līdzdalība tā izstrādē netika nodrošināta. |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Iestādes, kuras veic administratīvā pārkāpuma procesu un kuras atbilstoši ārējiem normatīvajiem aktiem ir tiesīgas ar šim nolūkam paredzētu mēraparātu pārbaudīt personas izelpas gaisu, lai konstatētu alkohola ietekmi vai reibumu. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav |

Iekšlietu ministrs S. Ģirģens

Blumbergs, 67219585

sandis.blumbergs@iem.gov.lv

v\_sk. = 1418